《家有小园比他处果蓏倍登或问郑子何术致此告》
宋代·郑刚中

吾闻县官渔海鱼不出，捐以予民鱼乃复。
天之生物岂无意，殆欲怜贫补不足。
吾家元无二顷田，卒岁何人分半菽。
小园自幸有馀地，背负经书力锄斸。
年来种植类橐驼，随手高低便新绿。
魁然反芋塞区肥，无数桃梅压枝熟。
既收弄暖开须麦，又摘多穰过拳粟。
虽无蓄积累瓶盎，采摄犹能饫肠腹。
天於此圃非偶然，坐作山居野人禄。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。